„A örök Felvidék”

 Református gyülekezetünk szervezésében, a tavalyi Észak-és Dél erdélyi hazalátogatást követően április 26-28. között 45 fős csoportunk végiglátogatta a magyar haza Márai által, a fenti címben megörökített északi részének ezeréves európai történelme során kiemelkedő történelmi, kulturális szerepet betöltő emlékhelyeit, egy lelki nemzetiszínű szalaggal átkötött virágcsokorba foglalt földrajzi-természeti csodáit is. Ezt megelőzően a gyülekezeti termünkben az „Ezt a hazát szeressétek”c. kiállítás lélekindító, az Isten által egységesen tökéletes Kárpát-medencei haza romlatlan természeti szépségeit, az ezeréves magyar kultúra bölcsőhelyeit bemutató tárlat célja az volt, hogy a látogatót, a leendő utast ráhangolja ezen országjárás érzelmi hullámhosszára azért is, hogy meglássa, föllelje azt, amit Márai így fogalmazott meg:”a Felvidék mindig, ma is bástyája és végvára volt a magyarság nagy szerepének, s ismerte és őrizte a varázsszót, a szépszavú, a szárnyaló lelkű, a fogékony és érzékeny magyar műveltség varázsszavát…”,…de a Felvidék lelke őrizte azt a kemény szavú szellemet, mely évszázadokon át innen áramlott le a magyarság mélyebb tájai felé…hogy üde leheletével élénkítsen és cselekvésre késztessen egy tikkadt nemzetet…erjesztő erő van a Kárpátok magyarságának lelkében…erjesztő és megóvó erő: ez a két tulajdonság segíti megállani helyét és megőrizni magyarságát és szellemi értékeit…” Sok másért, és talán ezért is, Ő, nemes Kassa városának, az idei európai-szlovák kulturális fővárosnak csupán egy kicsiny mellékutcájában, alig észrevehető helyen, szinte fogságba ejtve fordulhat tekintetével a Szentháromság szobor felé…

Hajnalban, a falunkat belengő orgonaillatú szülőföldről elindulva,-az Árvavölgyi Béla tiszteletes úr vezette reggeli közös ima és zsoltárének után- először a szellemi-gúnyhatár túloldalán a Thökölyt királlyá választó Fülek romvárának falai láttán juthatott eszünkbe a világ mulandósága, s talán azért is, hogy annál nagyobb reménységgel forduljunk a Trianonban egyik legdurvábban feldarabolt megyénk, a dimbes-dombos református Gömörország felé. Várva a találkozást az Anjouktól városi jogot kapó Rimaszombat csodálatosan szép református-katolikus templomainak szomszédságában fellelhető, klasszikusan szép, minden jó magyart ideváró Petőfivel, Tompa Mihállyal és Blaha Lujzával. Az út baloldalán végig kísért Kassáig a Gömör-Szepesi Érchegység kéklő vonulata, melynek déli lankáinak alján várt bennünket Andrássy István kuruc generális 18.századi, betléri reneszánsz-barokk kastélya, és az Andrássyak által évszázadok alatt felhalmozott, a magyarnak azokról az időkről mindent felfedő kultúrkincse, ami előtt a szájtáti új honfoglalók 90 éve értetlenül bámulnak, bámészkodnak. A közelben van Sajógömör, ahol a monda szerint Mátyás király szőlőt kapáltatott a nemesekkel, és itt élt Czinka Panna híres cigányprímásnő, akinek felmenői Rodostóban zenéjükkel vigasztalták a nagyságos fejedelmet. Rozsnyó városát az érchegység kincseinek értékét felismerő Andrássyak tették a Gömör-vidék leghíresebb vas-, és nemesfémbányászati központjává. Megtekintettük az 1810-ben épült városházát, az 1650-ben épült Deák templomot és az 1777-ben épült Püspöki palotát. Krasznahorka leégett, „olyan kihalt, olyan árva” várából, madártávlatból, csak a „rég múlt dicsőség”érzete, s az a félelmetes érzés lopakodott tudatunkba, hogy talán „Rákóczinak dicső kora, nem tér vissza többé soha”. De ez a hely, a váraljai temető, mégis nyugodalmat ad egy tahitótfalui születésű honvédnak, aki itt kapott fejlövést 1944 karácsonyán. Mulasztotta édes-bús hangulatunkat a Kassával való találkozás reménye. Ami az erdélyi magyarnak Kolozsvár, az lehet a felvidékinek Kassa! Külvárosában már nem lelhető fel a Horthy Miklós laktanya, ahol sok tahitótfalui katonát készítettek fel a haza védelmére, de már messziről feltűnik 14.szd.i dómja, a Szent Erzsébet székesegyház. Az Országház építőjének tervei szerint renoválták a templomot 1896-ban, ezredéves évfordulónkon, hogy később még méltóbb helyet adjon az 1906 október végén ide érkező nagyságos fejedelemnek, édesanyjának, fiának és leghűségesebb harcostársainak. Hogy a zarándok magyar szent helyen jár, ékesen mutatja azt a kőkoporsókat fenségesen díszítő, háromszínű szalagokkal körbe font koszorúk rengetege. A kripta feletti diadalmasan- tragikus Rákóczi életút freskóit egy olyan ember mutatta be, aki a visszacsatolt Felvidék városából részt vett Ecsedy esperes úr Sion-hegyi tanfolyamain. Láttuk a lőcsei mester készítette gótikus főoltárt /1474-77/, csoportképet készítettünk a fejedelem rodostói emlékháza előtt. Jó volt érezni a magyar Kassát, ami ezer éven át hordozta a magyar kultúrát, de nem volt jó tudomásul venni azt, hogy mi, magyarok, kirekesztve múltunkból, hivatalosan szinte alig létezünk azon a Kassán, ahol a mindezzel a kultúrával, történelemmel és hagyománnyal nem bíró szlovákság kulturális fővárosként a jövő Kassáját szándékozik Európa köztudatába belepalántálni! Mert azért az 1712-1907 között feltárt kassai könyvnyomtatás-, és kereskedelem azt üzeni, hogy”…Kassa magyarosodását az iskolák örök érdeme mellett nagy részben a tudományok, s egyházak művelő és nemesítő hatása mozdította elő…, itt élt Henkel János, a város első reformátora, Batizi András reformátor, vallásköltő, 1544-ben Tinódi Lantos Sebestyén. A felvidéki reformáció hozta létre a város nyomdáit, melyek száma 1690-ig elérte a tízet. Láttuk az elnémult hétmázsás harangú Orbán tornyot, Szent Mihály kápolnáját és még sok szépet a magyar Kassából, de nem láthattuk a Felvidék megszállásakor, a székesegyház közelében álló, majd a csehek által felrobbantott kassai honvédszobor nyomait sem!

Átérezhettük vitéz Somogyváry Gyula „Kassa énekel” c. versének a magyar lélekre, szívre,tudatra nehezedő súlyát: „A régi dómban térden állt a nép, a könnye gyűlt, a lelke reszketett. S hogy fölmutatták élő Istenét s mea-culpázva jártak a kezek: valami titkos, bűvös fuvalom rezdült ott végig, minden padsoron…S csudát láttak azok, ott alant: húzatlan szólalt meg a vén harang, húzatlan szólalt meg az apraja és bongott, bongott a torony dala…Már fordul az idő! Gördül a sírról a szikla, a kő, S lent, bent a dómban a térdelő nép, fölkapta riadva lecsüggedt fejét, a lelke megrezdült e szózat alatt, a könnye megáradt, akár a patak, és tördelte búgva az egykori dalt, hogy áldja meg Isten az árva magyart!...Templomkapuba vágtatott a ló…s tajtékos szájból harsogott a szó: Kassán nincs Himnusz! Vége! Értitek? Egy szemhunyásig állt a döbbenet, aztán- messziről megzendült az ének…Ezerkilencszáz meg még harmincnyolcban Krisztus vezényelt a kassai dómban, s bárhogy üldözte Prága szuronya: azóta szól a lélek orgona!” Bizonyosan szólt most is, amikor 45 jó tótfalui magyar elénekelte a szent imádságot, a magyar Himnuszt! S eszünkbe juthatott Pósa Lajos: A haza c. verséből: „Tudjátok-e, mi a haza? Az a templom, Isten háza Hol az ének szárnyain szállt Lelkünk fel a menyországba…”

Az ízletes epréről Eperjesnek elnevezett város már 1374-ben szabad királyi városi rangra lépett. Tragikus korszaka volt az „eperjesi hóhér”, Caraffa tábornok rémuralma, aki a Thököly-féle szabadságharccal való szimpatizálás ürügyén történt kivégzésekkel égette a városlakók emlékezetébe a Habsburgok vélt mindenhatóságát. Nevezetessége a 14.szd-i Szent Miklós és az 1642-ben épült evangélikus templom. Első napi poprádi szállásunk felé sietve átkeltünk a Branyiszkói hágón, ahol „…Hóba fagyott sóhajok kísértenek odafönn a gyilkos hágón…Guyon honvédei a császáriak szakadatlan pergőtüzében másztak felfelé a gyilkos meredélyen, hogy megtisztítsák a hágót, az egyetlen utat Kassa felé,…mert kellet az út Kassa felé, hogy a hazának még egy ideig mégse legyen vége…Guyon veressipkásai lehet, megkérdezik: Megvan-e még a haza, vándor? Vigyázz, mit felelsz! Meg ne fájdítsd szívüket a drága leventéknek!” Gyorsított tempóban még nekivágtunk Késmárknak, hogy a lenyugvó nap fényében körbejárhassuk a Felvidék egyik legfestőibb városának, a Thökölyt magában rejtő új, pirosra festett evangélikus templomát. Másnap megcsodálhattuk Szapolyai János szülőhelyét, a 13. századtól Szepes vármegye székhelyéül szolgáló, Közép Európa legnagyobb kiterjedésű, csodálatos körképet nyújtó Szepes várát. Itt is elmerenghet a vándor ama vers mélységein, miszerint : „…száll a lelkem örömébe A Kárpátok tetejére. Tetejéről messze látok, Köszöntöm a szabadságot.” Lőcse kettős várfala sem védte meg sem a magyart, sem a szorgos és alkotó felvidéki németség leszármazottait. Magyar diákokkal találkoztunk a Felvidék második legnagyobb gótikus templomának, a Szent Jakab templomnak a lőcsei Pál mester hársfából faragott főoltárának oltalma alatt, majd megcsodáltuk a 15. szd.-i történelmi városháza árkádsoros épületét, a sarki szégyenketrecet. Szepesbélán túl kezdődött magas-tátrai csodakeresésünk, amit meg is találtunk Tátralomnic, Tarpataka, Ótátrafüred , a Csorba tó szépségeiben, fenséges látványaiban, a hegytetőkről elénk táruló távoli Alacsony Tátra és az addig húzódó, kis, fehérfalú templomokkal együtt élő kicsiny falvak tavaszi zsongásban kéklő képében. Elszomorító volt látni a néhány éve a Tátrára zúduló természeti csapás talán sohasem gyógyuló sebeit és azt, hogy nyomát sem leltük a természetgyógyítás jeleinek. Az útkanyarulatokban fel-fel tűntek a Tátra egyes, mély völgyrészekbe szorított tengerszemei, melyekről a vándornak a náluknál sokkalta nagyobb tavunkról írottak jutnak eszébe:” Akár a magyar, oly testvértelen. Idegen néki tenger, végtelen. Szomszédja az ég, Isten a barátja, ki csillagot sír boldogan, ha látja…A lelke nyílt, a lelke is magyar. Mélyében titkolt szennyet nem takar. Isten alkotta tüköre az égnek, ringó bölcsője szép tündérregéknek…” Valaha a Balatonról szóló rege azt mondta, hogy Isten, az általa teremtett világ szépségén maga is elérzékenyült, s örömkönnyéből született a tó. Nem lehet az, hogy a tátrai tengerszemek a Trianon óta összegyűlt magyar fájdalom- könnyek gyöngykagylói?

 Elhagyva a Liptói havasok alját, északnak fordultunk, hogy az egykori Túróc vármegye után, Árva vármegye földjére lépjünk. A harmadik nap kezdetén a már előző este is, a völgyéből megcsodált Árva várának meredélyén küzdötte fel magát a már fáradó, de rendületlen lelkületű csapatunk. Valaha több, mint 300 lépcsőn kopogott a határvédő magyar csizmája, míg feljutott a sasfészekbe. Árváról reménykedő verssor olvasható a lillafüredi szálló éttermének ablakán:”Szirt meredélyén ősi Árva vára, Az Isten él: nem lesz örökké árva!” A Felvidék talán legmerészebb építésű vára a 13. szd.-tól kezdve oltalmazta a magyar-lengyel kereskedelmi útvonalat. A Thurzók erősítgették a 17. szd.-ig, míg elnyerte mai alakját. Csodálatos kilátás nyílik minden oldaláról Árva tájékaira, az alatta sebesen rohanó Árva folyóra. A századokon át építő, őrző-védő Thurzó Györgyök ma már Juraj Turzok-ként öregbítik a 90 éve történelmüket alakítgatók becsvágyát. (Azt nem mondhatom, hogy történelmi múltjukét.) Még előző nap átrobogtunk a rajeci völgyön, ahol már III.Béla adományozott birtokokat, s ahol Szent László tiszteletére épült templomban imádkoznak a szépen feldicsért csicsmányi szlovák népviseletet nem viselők. Az út felett magasodik az a sztrecsényi várrom, ahol az 1849-ben betörő több tízezres orosszal szemben 72 magyar öreg pásztorból, diákból lett honvéd védte a haza határát. Felajánlották nekik a szabad elvonulást. Egy sem ment el. Ott maradtak. Hősi halottként! A temető gyermeksírjai felett tavasztól őszig csak fehér virágok nyílnak. De a hegytetőn csak pirosak. Ha ismernénk minden helyet, ahol magyar vér folyt a hazáért, talán egész Nagy Magyarország egy élő piros virágtenger lenne! De ennek a hazának magyar vér áztatta földje manapság az új bérlőket gazdagítja! Ezért járnak ők emelt fővel, büszkén-megalázón nézve a lehajtott fejű magyarra. Zsolna, a szlovák nacionalizmus fellegvárának 15. szd.-i templomát már úgy körbeépítették, hogy még maguk az építtetők sem látják. A mi lelkünknek ma is, és örökké vadregényes Vág völgyében a szépség csodálata, a múlt fájdalmának érzése közben Molnár K. verse ötlik fel:” Vadregényes Vág völgyében idegenek járnak, Nem értik a sóhajtását, szellő susogását. Magyar égen magyar csillag, Magyar földben magyar rózsák nyílnak. A Vág völgynek minden fája, Magyar lelke, magyar lánya, bús fiai sírnak. Vadregényes Vág völgyének valamennyi vára, benépesül magyarokkal sötét éjszakára. Siratják a magyar földet: Minden éjjel fájó könnyet ejtve, Megszentelik a könnyükkel s együtt zokog a lelkükkel Nagy Rákóczi lelke.” Trencsény nem választható el a Dunántúlról származó nagy hatalmú és rendkívüli műveltséggel rendelkező főúrtól, Csák Mátétól, aki 17 vármegye birtokosa is volt. A 13.szd.-tól épült várat 19 esztendeig bírta. A csodálatos körkép felöleli a Vág völgyének szépségeit. A vár „szerelem kútja” azonban nem oltja a vándor szomját. Turulmadár tekintetű távolságban feltűnt a síkságból kiemelkedő, 13.szd.-i Beckó sziklatornya, aljában a falu kicsiny fehérfalú templomával. A Nagyszombat várában lévő szépséges templomokat Pozsony felé vivő utunk részeként láthattuk. A csaknem 320 évig magyar főváros, Pozsony márt zártkapujú koronázó templommal, a szlovák dicsőséget hirdető Zsigmond korabeli várral, az egykori gyönyörű Magyar Nemzeti /ma Szlovák Nemzeti/ Színházzal, s a nyüzsgő szláv tengerben alig-alig fellelhető magyar szóval várt. Látnoki sorokat vetett papírra Tompa Mihály:” Fennáll még a rideg, kopasz fal. Repedt, hullogó boltozattal. Párkányzatán avar tenyész, Rajta annyi seb van, annyi csorba. S áll, mert múlttal dőlni romba, Talán a kőnek is nehéz. Mikor még itt délceg leventék A tért s udvart életre kelték! Nap és éjjel szállott, szökött…Ha küzde kard, a szabad szó, vagy ünnep állt, fényes zajongó Élet volt e falak között!... De az idő oly kegyetlen! Pusztít erős, fényes művekben. Falat, s oltárt földre vet S apjok hitétől elszakasztva: Új egyházba, új áldozatra Téríti át a népeket. E puszta rom talán még felépül, De már eltűnik és kövévül A romladó zöldes moha, A régi tűz fellángolása, A régi szó felharsogása Nem újul meg többé soha!”

Érzelmi kötődésünk nem nélkülözheti a megjárt út tapasztalatainak tárgyilagos minősítését. Tapasztalataim alapján egyet értek az egy országos lap 2009.jan.i számában megfogalmazottakkal: „…A szlovákság az ingyen kapott örökséget honfoglalói buzgalommal vette birtokba, és azt mindmáig természetes jussának tekinti. Egyben kisajátította a történelmi –mondjuk, Szepesség-múltját is,- melyet ezen túl csak az ő átfogalmazásában szabad értelmezni…” De mind ez értelmezendő az egész Felvidékre. Sokan csodálkoznak azon, hogy a szlovákok mennyit áldoznak a magyar történelmi emlékek helyre állítására. Nem arra áldoznak, hanem azok révén próbálják meg igazolni történelemhamisításukat! Ez által gyártanak szlovák történelmet. A szlovák történelemoktatás eleve erre a meghamisított felfogásra épül. Magyarul: 90 éve ők úgy tudják, hogy minden, ami a Felvidéken van, az szlovák. Ezért írtam fennebb, hogy szájtátva és bámulva néznek mindent, ami valójában magyar, mert nem tudják, mit néznek! Honnan tudná akkor egy ojrópai pógár, ha politikusaik is összekeverik Magyarországot másik országgal?! A szlovákok így fogadtatják el a világgal nem létező történelmüket, és törlik ki Európa történelméből a sokakéhoz nem mérhető magyart!

Hálaadással és megújuló, megújítandó reménnyel énekeltük - elköszönve Felvidékünktől- a „Beh régen vérezel” c. zsoltáréneket, mely azt üzeni e vándorúton résztvevőknek, s a kedves olvasónak, hogy „…a most terád gonosz fogát fenő Vad ellenség hozzád tanulni jő. S te, mert nyerél, adsz is bocsánatot, Lelkednek kincseit tovább adod…, de sok jajodnak véget vetni jő Jó Jézusod s vele a jobb jövő.” A tahitótfalui Sylvester Nyomda 1928-as kiadványának soraival köszönöm meg a résztvevőknek kitartását, odaadó figyelmét, türelmét abban a reményben, hogy ha bárki a jövőben utazást szervez a Kárpát- medence eddig nem látott tájaira, elmegy, hogy megerősödjön hitében, szülőföldje, s hazája szeretetében:”…Lesz még dicső ébredésünk, Újra életre támad! Lesz virágba borulása Az ős magyar fának…S harang szava éled …S felhangzik a magyar rónán, Vadvirágos Kárpát ormán A rég hallott, elfelejtett zsoltár, magyar ének!”

Márai Sándor: „Az utazásról: csak bizalmas és tapintatos társaságban szabad utazni. Az ember csak így tudja látni, érzékelni a világot.”

A tahitótfalui református gyülekezet szervezésében utazók így utaztak a Felvidéken, 2013.ápr.26-28. között!

G. Szalai István, 2013.május 1.